3. ลักษณะการประกอบธุรกิจ

ความเป็นมา

บริษัท สาลี่คัลเล่อร์ จำกัด (มหาชน) (“บริษัท”) ก่อตั้งขึ้นเมื่อวันที่ 13 สิงหาคม 2546
โดยเป็นการร่วมลงทุนของกลุ่มผู้บริหารและพนักงานของบริษัทซึ่งนำโดยคุณธเนศพล มงคลรัตน์
และกลุ่มบริษัท วีไอวี อินเตอร์เคม จำกัด
เนื่องจากเล็งเห็นถึงโอกาสทางธุรกิจจากการขยายตัวอย่างต่อเนื่องของความต้องการใช้ผลิตภัณฑ์พลาสติก
จึงได้ก่อตั้งบริษัท สาลี่คัลเล่อร์จำกัด ขึ้น โดยมีทุนจดทะเบียนเริ่มต้น 40,000,000 บาท
เพื่อประกอบธุรกิจผลิตและจำหน่ายเม็ดพลาสติกผสมสีและสารเติมแต่งแบบเข้มข้น
หรือเม็ดพลาสติกมาสเตอร์แบตซ์ (Masterbatch), เม็ดพลาสติกผสมสีและสารเติมแต่งสำเร็จรูป
หรือเม็ดพลาสติกคอมพาวด์ (Compound) และสีผสมพลาสติกแบบชนิดผง (Dry Colourants)
เพื่อจำหน่ายให้ผู้ประกอบการแปรรูปผลิตภัณฑ์พลาสติกประเภทต่าง ๆ อาทิ ถุงพลาสติก,
บรรจุภัณฑ์เครื่องอุปโภคและเครื่องสำอาง, บรรจุภัณฑ์อาหาร รวมถึงชิ้นส่วนพลาสติกอื่น ๆ เช่น
เฟอร์นิเจอร์ หรือเครื่องใช้ไฟฟ้า เป็นต้น
ซึ่งผู้ประกอบการดังกล่าวจะนำผลิตภัณฑ์ของบริษัทไปใช้เป็นส่วนประกอบของวัตถุดิบในการผลิต
เพื่อทำให้ผลิตภัณฑ์พลาสติกมีสี คุณลักษณะ และคุณสมบัติตามที่ต้องการ โดยปัจจุบัน
บริษัทและบริษัทย่อยดำเนินการผลิตโดยมีโรงงาน ตั้งอยู่ที่จังหวัดสมุทรปราการ
มีกำลังการผลิตรวมประมาณ 30,000 ตันต่อปี

บริษัทมีการพัฒนาผลิตภัณฑ์อย่างต่อเนื่อง
โดยมีเป้าหมายสู่การเป็นผู้นำด้านวัตถุดิบสำหรับผลิตภัณฑ์พลาสติกทุกประเภท ภายใต้แนวคิด
“Solution Provider” สำหรับผู้ประกอบการในอุตสาหกรรมพลาสติก ในวันที่ 31 ตุลาคม 2548
บริษัทได้ขยายการทำธุรกิจโดยการร่วมลงทุนกับบริษัท เนเชอรัลเคมิคอล
จำกัดซึ่งเป็นผู้จัดจำหน่ายเม็ดพลาสติกและสารเติมแต่งต่าง ๆ เพื่อก่อตั้งบริษัท โพลีเมอร์ริท เอเชีย
จำกัด ขึ้นในสัดส่วนการถือหุ้นร้อยละ 30 : 70 ของทุนจดทะเบียน 15.00 ล้านบาท
เพื่อผลิตมาสเตอร์แบตซ์ประเภทฟิลเล่อร์ (Filler Masterbatch)
ในระดับชั้นความละเอียดพิเศษ (Special Grade) โดยมีกำลังการผลิตประมาณ 5,000 ตันต่อปี
ซึ่งก่อนการร่วมลงทุนดังกล่าว
บริษัทได้มีการผลิตและจำหน่ายมาสเตอร์แบตซ์ประเภทฟิลเล่อร์ในระดับชั้นความละเอียดแบบมาตรฐาน
(Standard Grade) ดังนั้น การร่วมลงทุนในบริษัท โพลีเมอร์ริทเอเชีย จำกัด
จึงส่งผลให้บริษัทสามารถขยายธุรกิจมาสเตอร์แบตซ์ประเภทฟิลเล่อร์
เนื่องจากมีความหลากหลายของระดับชั้นความละเอียดให้ลูกค้าเลือกใช้ได้มากขึ้น
และสามารถเข้าถึงฐานลูกค้ากลุ่มใหม่ได้เพิ่มขึ้น

ต่อมา เมื่อวันที่ 30 มิถุนายน 2551 บริษัทได้ลงทุนซื้อหุ้นสามัญของบริษัท โพลีเมอร์ริท เอเชีย
จำกัด จากบริษัท เนเชอรัลเคมิคอล จำกัด เพิ่มอีกเป็นจำนวน 1,049,998 หุ้น
มูลค่าที่ตราไว้หุ้นละ 10.00 บาท โดยชำระค่าหุ้นเป็นเงินสดในราคารวม 15.25 ล้านบาท
ซึ่งราคาดังกล่าวคำนวณโดยวิธีมูลค่าตามบัญชีปรับปรุง (Adjusted Book Value)
โดยบริษัทนำเงินที่ได้จากการออกหุ้นสามัญเพิ่มทุนมาชำระค่าหุ้นดังกล่าว ส่งผลให้บริษัทถือหุ้นในบริษัท
โพลีเมอร์ริท เอเชีย จำกัด ในสัดส่วนร้อยละ 99.99 ของทุนจดทะเบียน
โดยมีวัตถุประสงค์เพื่อเป็นการขยายกำลังการผลิตเนื่องจากบริษัทมีการเติบโตของยอดขายอย่างต่อเนื่องส่งผลให้กำลังการผลิตของบริษัทไม่เพียงพอต่อความต้องการของลูกค้าในบางช่วงเวลา
และเพื่อเป็นการเพิ่มประสิทธิภาพในการจัดสรรกำลังการผลิตของบริษัท โดยหลังจากที่บริษัท
โพลีเมอร์ริท เอเชีย จำกัด มีฐานะเป็นบริษัทย่อยแล้ว
บริษัทได้แยกสายการผลิตมาสเตอร์แบตซ์ประเภทฟิลเล่อร์ไปไว้ที่บริษัท โพลีเมอร์ริท เอเชีย
จำกัดทั้งหมด
ส่งผลให้สามารถประหยัดเวลาในการล้างหรือปรับเครื่องจักรเพื่อใช้ผลิตมาสเตอร์แบตซ์ประเภทฟิลเล่อร์หลังจากใช้เครื่องจักรในการผลิตมาสเตอร์แบตซ์ประเภทอื่น
นอกจากนี้
ยังเป็นการลดความซ้ำซ้อนในการทำธุรกิจฟิลเล่อร์มาสเตอร์แบตซ์ระหว่างบริษัทและบริษัทย่อยอีกด้วย

  ทั้งนี้ ในวันที่ 30 มิถุนายน 2551 เช่นเดียวกัน บริษัทได้เพิ่มทุนจดทะเบียนจาก 100.00 ล้าน

บาท เป็น 115.25 ล้านบาท โดยการออกจำหน่ายหุ้นสามัญให้แก่นายยงยุทธ ชัยพรหมประสิทธิ์
ซึ่งเป็นผู้ถือหุ้นรายใหญ่ของบริษัท เนเชอรัลเคมิคอล จำกัด เป็นจำนวน 152,500 หุ้น
มูลค่าที่ตราไว้หุ้นละ 100.00 บาท ในราคารวม 15.25 ล้านบาท
ซึ่งราคาดังกล่าวคำนวณโดยวิธีอัตราส่วนราคาต่อกำไรสุทธิต่อหุ้น (P/E Multiple Approach)
โดยบริษัทได้นำเงินที่ได้จากการเพิ่มทุนจดทะเบียนในครั้งนี้ไปจ่ายชำระค่าหุ้นของบริษัท โพลีเมอร์ริท
เอเชีย จำกัด

ประวัติความเป็นมาและพัฒนาการที่สำคัญของบริษัทสามารถสรุปได้ดังนี้

  ปี 2546 สิงหาคม - จัดตั้งบริษัทชื่อ “บริษัท สาลี่คัลเล่อร์ จำกัด” ด้วยทุนจดทะเบียน
  40,000,000 บาท ตั้งอยู่ที่ซอยที่ดินไทย ถนนเทพารักษ์ ตำบลบางพลีใหญ่ อำเภอบางพลี
  จังหวัดสมุทรปราการ เพื่อดำเนินการผลิตและจำหน่ายเม็ดพลาสติกมาสเตอร์แบตซ์,
  เม็ดพลาสติกคอมพาวด์ และสีผสมพลาสติกชนิดผง

  ปี 2547 พฤษภาคม - เริ่มดำเนินการผลิตเชิงพาณิชย์ ด้วยกำลังการผลิตติดตั้งประมาณ 5,000
  ตันต่อปี

ธันวาคม - ได้รับการรับรองมาตรฐานระบบบริหารงานคุณภาพ ISO 9001: 2000 จากสถาบัน
UKAS ประเทศอังกฤษ
สำหรับการออกแบบและการผลิตเม็ดพลาสติกมาสเตอร์แบตซ์สำหรับเทอร์โมพลาสติกและยาง

  ปี 2548 มิถุนายน - เพิ่มทุนจดทะเบียนเป็น 54,000,000 บาท
  เพื่อลงทุนเพิ่มในเครื่องจักรและใช้เป็นเงินทุนหมุนเวียน

กันยายน - เพิ่มทุนจดทะเบียนเป็น 58,500,000 บาท เพื่อใช้เป็นเงินทุนหมุนเวียน

ตุลาคม - ลงทุนในบริษัท โพลีเมอร์ริทเอเชีย จำกัด เป็นจำนวน 4.50 ล้านบาท
หรือคิดเป็นสัดส่วนร้อยละ 30 ของทุนจดทะเบียน 15.00 ล้านบาท
เพื่อประกอบธุรกิจผลิตเม็ดพลาสติกมาสเตอร์แบตซ์ประเภทฟิลเล่อร์ในระดับชั้นความละเอียดพิเศษ

  ปี 2549 มีนาคม - เพิ่มทุนจดทะเบียน เป็น 74.78 ล้านบาท เพื่อลงทุนในเครื่องจักร
  สำหรับเพิ่มกำลังการผลิตมาสเตอร์แบตซ์ประเภทสีขาวและสีดำ
  และมาสเตอร์แบตซ์ประเภทฟิลเล่อร์

มิถุนายน - บริษัท โพลีเมอร์ริทเอเชีย จำกัด เริ่มดำเนินการผลิตเชิงพาณิชย์

  ปี 2550 มีนาคม - เพิ่มทุนจดทะเบียน เป็น 80.60ล้านบาท เพื่อลงทุนในเครื่องจักร
  สำหรับเพิ่มกำลังการผลิตมาสเตอร์แบตซ์ประเภทสี, มาสเตอร์แบตซ์ประเภทสารเติมแต่ง
  และเม็ดพลาสติกคอมพาวด์ และใช้เป็นเงินทุนหมุนเวียน

  กรกฎาคม - เพิ่มทุนจดทะเบียน เป็น 86.42 ล้านบาท
  เพื่อลงทุนในอุปกรณ์และใช้เป็นเงินทุนหมุนเวียน

  ตุลาคม - เพิ่มทุนจดทะเบียน เป็น 92.24 ล้านบาท
  เพื่อลงทุนในเครื่องจักรเพื่อปรับปรุงประสิทธิภาพการผลิต (ดูรายละเอียดในส่วนที่ 2 ข้อ 4
  เรื่องการวิจัยและพัฒนา)

  ปี 2551 มกราคม - เพิ่มทุนจดทะเบียน เป็น 100.00 ล้านบาท เพื่อลงทุนในเครื่องจักร
  สำหรับเพิ่มกำลังการผลิตมาสเตอร์แบตซ์ประเภทสี, มาสเตอร์แบตซ์ประเภทสารเติมแต่ง
  และเม็ดพลาสติกคอมพาวด์ และลงทุนสร้างห้องอบเพื่อปรับปรุงประสิทธิภาพการผลิต
  (ดูรายละเอียดในส่วนที่ 2 ข้อ 4 เรื่องการวิจัยและพัฒนา)

เมษายน - เพิ่มทุนจดทะเบียน เป็น 115.25 ล้านบาท เพื่อลงทุนซื้อหุ้นสามัญของบริษัท
โพลีเมอร์ริท เอเชีย จำกัด เพื่อขยายกำลังการผลิตและเพิ่มประสิทธิภาพการจัดสรรกำลังการผลิต
รวมทั้งลดความซ้ำซ้อนในการทำธุรกิจกับบริษัทย่อย

กันยายน - เปลี่ยนชื่อจาก “บริษัท สาลี่คัลเล่อร์ จำกัด” เป็น “บริษัท สาลี่คัลเล่อร์ จำกัด
(มหาชน)”

- เพิ่มทุนจดทะเบียน เป็น 145.25 ล้านบาท และเปลี่ยนแปลงมูลค่าที่ตราไว้ของหุ้นสามัญจากหุ้นละ
100.00 บาท เป็นหุ้นละ 1.00 บาท ซึ่งทำให้จำนวนหุ้นสามัญที่จดทะเบียนไว้เพิ่มขึ้นจาก
1,452,500 หุ้น เป็น 145,250,000 หุ้น และ

ดำเนินการแปรสภาพบริษัทเป็นมหาชน เพื่อนำบริษัทเข้าจดทะเบียนในตลาดหลักทรัพย์เอ็ม เอ ไอ

  ปี 2552 สิงหาคม - บริษัทขยายกำลังการผลิต โดยการสั่งซื้อเครื่องจักรผลิตมาสเตอร์แบทซ์
  เพื่อเพิ่มกำลังการผลิตของบริษัทเป็น 24,600 ตันต่อปี

-   บริษัทได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ให้ทำการเสนอขายหุ้นสามัญเพิ่มทุนจำนวน
    30,000,000 หุ้นแก่ประชาชนทั่วไป โดยจะต้องทำการเสนอขายให้แล้วเสร็จภายใน 6
    เดือนนับจากวันที่ได้รับอนุญาต และสามารถขอผ่อนผันเพื่อขยายระยะเวลาได้อีก 6 เดือน

กันยายน - บริษัทย่อยเพิ่มทุนจดทะเบียนเป็น 35 ล้านบาท
เพื่อใช้เป็นเงินทุนหมุนเวียนในการดำเนินงาน

  ปี 2553 สิงหาคม -
  บริษัทมิได้ทำการเสนอขายหุ้นสามัญเพิ่มทุนให้แก่ประชาชนภายในระยะเวลาที่สำนักงานคณะกรรมการกำกับหลักทรัพย์และตลาดหลักทรัพย์กำหนด

  พฤศจิกายน - ที่ประชุมผู้ถือหุ้นยืนยันมติในการเสนอขายหุ้นสามัญเพิ่มทุนจำนวน 30,000,000
  หุ้นให้แก่ประชาชน และนำบริษัทเข้าจดทะเบียนในตลาดหลักทรัพย์ เอ็ม เอ ไอ

  - บริษัทเตรียมการปรับเปลี่ยนระบบการบริหารจัดการภายในกลุ่มบริษัท
  เพื่อเพิ่มประสิทธิภาพในการบริหารจัดการ และการลดความซ้ำซ้อนของงาน โดยตั้งแต่วันที่ 1
  มกราคม 2554 บริษัทจะทำการเช่าเครื่องจักรจากบริษัทย่อย
  และจะย้ายการผลิตและพนักงานทั้งหมดมาอยู่ภายใต้การจัดการของบริษัท

  - บริษัทตกลงที่จะซื้อที่ดินที่จังหวัดสมุทรปราการ ประมาณ 14 ไร่ มูลค่าประมาณ67 ล้านบาท
  เพื่อใช้สำหรับสร้างโรงงานแห่งใหม่ โดยบริษัทได้จ่ายชำระค่ามัดจำเป็นจำนวนเงิน ประมาณ
  6.7 ล้านบาท

  ปี 2554 มกราคม - บริษัทได้จ่ายชำระค่าที่ดินที่เหลือเป็นจำนวนเงินประมาณ 60 ล้านบาท
  และได้รับการโอนกรรมสิทธิ์ของที่ดินดังกล่าว

  ปี 2554 มิถุนายน - บริษัทได้เข้าทำการซื้อขายในตลาดหลักทรัพย์แห่งประเทศไทย เมื่อวันที่ 14
  มิถุนายน 2554 ในราคาหุ้นละ 2.89 บาท